KIRJALLINEN KYSYMYS E-0670/03 esittäjä(t): Alexandros Alavanos (GUE/NGL) komissiolle. Tiemaksujen periminen Attiki Odos -moottoritiellä.



Virallinen lehti nro 268 E , 07/11/2003 s. 0118 - 0118



KIRJALLINEN KYSYMYS E-0670/03 esittäjä(t): Alexandros Alavanos (GUE/NGL) komissiolle (7. maaliskuuta 2003) Aihe: Tiemaksujen periminen Attiki Odos -moottoritiellä Attiki Odos -moottoritien rakentamisesta ja ylläpidosta Ateenassa vastaavan alihankkijayrityksen määrittämien tiemaksujen suuruus ja yhtenäiset tiemaksut ovat herättäneet moottoritietä käyttävien kansalaisten perusteltua vastustusta, koska käyttäjät joutuvat maksamaan suuria ja yhtenäisiä tiemaksuja riippumatta ajoneuvojen kulkeman matkan pituudesta. Tällaisen hinnoittelun vuoksi asukkaat jättävät käyttämättä kyseistä moottoritietä lyhyisiin matkoihin. Koska Kreikan hallituksen ja toimeksisaaneen yhteenliittymän allekirjoittamassa hankkeen toimeksiantosopimuksessa mainitaan (50.1.3 artiklassa), että urakoitsijalla on mahdollisuus vaihdella tiemaksuja ajoneuvoluokan mukaan moottoritien eri maksupisteissä, ja koska direktiivissä 93/89/ETY(1) säädetään, että tiemaksulla tarkoitetaan tietyn summan maksamista siitä, että ajoneuvolla kuljetaan kahden paikan välinen matka käyttäen infrastruktuureja; summan suuruus perustuu kuljettuun matkaan ja ajoneuvoluokkaan, kysyn komissiolta seuraavaa: Aikooko komissio ryhtyä toimiin toimivaltaisten kreikkalaisten viranomaisten ja hankkeen urakoitsijan suhteen, jotta ne noudattaisivat halvempaa ja joustavampaa tiemaksujen hinnoittelujärjestelmää ja jotta saavutettaisiin EU:n yhteisrahoittaman Attiki Odos -moottoritiehankkeen päämäärä, joka on sen käyttäjien palveleminen? (1) EYVL L 279, 12.11.1993, s. 32. Loyola de Palacion komission puolesta antama vastaus (10. huhtikuuta 2003) Direktiivi 1999/62/EY(1) on yhteisön säädös, jota sovelletaan yli 12 tonnin rekoista kannettaviin veroihin, tietulleihin ja käyttäjämaksuihin. Alle 12 tonnin ajoneuvoilta tietulleja ja käyttäjämaksuja kantavien jäsenvaltioiden ei tarvitse noudattaa direktiivin 1999/62/EY säännöksiä, koska tällaiset tietullit ja käyttäjämaksut eivät kuulu direktiivin soveltamisalaan. Tämän direktiivin, joka on korvannut tiettyjen maanteiden tavaraliikenteeseen tarkoitettujen ajoneuvojen verotuksen sekä tiettyjen infrastruktuurien käytöstä perittävien tie- ja käyttömaksujen soveltamisesta jäsenvaltioissa 25. lokakuuta 1993 annetun neuvoston direktiivin N:o 93/89/ETY, soveltamisalalla tietulleja koskevat periaatteet eivät ole muuttuneet. Kuten parlamentin jäsen toteaa, näillä periaatteilla tarkoitetaan tietyn summan maksamista siitä, että ajoneuvolla kuljetaan kahden paikan välinen matka käyttäen infrastruktuureja, jolloin summan suuruus perustuu kuljettuun matkaan ja ajoneuvoluokkaan. Tästä syystä on selvää, että kuljetusta matkasta riippumattoman yhtenäisen tiemaksun käyttäminen nostaa esiin ongelmia yhteisön lainsäädännön kannalta, ja näihin ongelmiin on puututtava. Komissio ottaa yhteyttä Kreikan viranomaisiin asian selventämiseksi. (1) Euroopan parlamentin ja neuvoston direktiivi 1999/62/EY, annettu 17. kesäkuuta 1999, verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä, EYVL L 187, 20.7.1999.